Китайски квартал (филм)
Вижте също Китайски квартал (Сан Франциско) за квартала в град Сан Франциско, щата Калифорния, САЩ.

„Китайски квартал“ (), известен още като „Чайнатаун“ е американски филм от 1974 година на режисьора Роман Полански. Филмът е по сценария на Робърт Таун. С участието на Джак Никълсън, Фей Дънауей и Джон Хюстън в главните роли, режисьорът Роман Полански също се появява във филма, играейки малка роля. Музиката към филма е на Джери Голдсмит. Съдържа много елементи от жанра филм ноар, или черен филм, които превръщат филма в многопластов разказ, отчасти мистерия и отчасти психологическа драма. Филмът печели признанието на публиката и критиката, както и престижни награди, сред които Оскар за оригинален сценарий. Джак Никълсън режисира и участва в продължението на филма „Двамата Джейк“ (1990). Сценарият е отново на Робърт Таун. Сюжетът се основава отчасти на действителни събития.

Сюжет 

Лосанджелиският детектив Джейк Гитис е нает от жена, представяща се за г-жа Мълрей, да шпионира нейния съпруг. Гитис снима г-н Мълрей с друга жена и когато снимките се появяват по вестниците, друга жена идва при детектива и се оказва, че тя е истинската г-жа Мълрей. Тя настоява Гитис да приключи случая или ще го съди. Той обаче продължава разследването и бавно разкрива тайните далавери около управлението на водата, корупцията на градско и щатско ниво, използването на земята и недвижимите имоти, както и поне едно убийство. Случаят се усложнява още повече предвид заплетените емоционални връзки между главните герои.

В ролите

Реплики от филма 
Първата среща на Джейк и истинската г-жа Мълрей:

Джейк: „Няма нужда да ме заплашвате.“
Г-жа Мълрей: „Не заплашвам никого, г-н Гитис. Това го прави адвокатът ми.“

Ръс Йелбъртън коментира превързания нос на Джейк:

Йелбъртън: „Трябва повече да внимавате. Сигурно много боли.“
Джейк: „Само когато дишам.“

Разговор в ресторанта между г-жа Мълрей и Джейк:

Г-жа Мълрей: „Вижте, Холис ви мисли за честен човек.“
Джейк: „Обвинявали са ме в много работи, но никога в подобно нещо.“

Откъс от телефонен разговор между Айда Сешънс и Джейк:

Джейк: „Здравейте, г-це Сешънс. Не мисля, че съм имал удоволствието…“
Айда Сешънс: „Напротив. Сам ли сте?“
Джейк: „Та кой ли не е сам?“

Последни реплики:
Джейк: „Колкото се може по-малко.“

Уолш: „Джейк, забрави за това. Тук е китайският квартал!“

Награди

Оскар 
Робърт Таун получава Оскар за оригинален сценарий. Освен това филмът е номиниран за Оскар в следните категории: филм; главна мъжка роля; главна женска роля; операторско майсторство; костюми; режисура; монтаж; музика; звук и сценография.

БАФТА 
Джак Никълсън, Роман Полански и Робърт Таун печелят награди от Британската академия за филмово и телевизионно изкуство (БАФТА) за главна мъжка роля, режисура и сценарий съответно. Освен това филмът получава 8 номинации: за филмова музика, главна женска роля, сценография, операторско майсторство, сценография, костюми, филм, монтаж и поддържаща мъжка роля (Джон Хюстън.

Златен глобус 
„Китайски квартал“ печели Златен глобус в следните категории: режисура, филм, актьор в драматичен филм, сценарий. Джери Голдсмит, Фей Дънауей и Джон Хюстън са номинирани съответно в категориите филмова музика, главна женска роля и поддържаща мъжка роля.

Филмът е поставен от Американския филмов институт в някои категории както следва:
 АФИ 100 години... 100 филма – #19
 АФИ 100 години... 100 трилъра – #16
 100 години Американски филмов институт... 100 герои и злодеи – #16 Злодей - Ноа Крос (Джон Хюстън)
 АФИ 10-те топ 10 – #2 Мистерия

 През 1991 година, филмът е сред произведенията, избрани като културно наследство за опазване в Националния филмов регистър към Библиотеката на Конгреса на САЩ.

Зад кулисите 
 Героят на Джак Никълсън се казва Джейк Гитис, по името на продуцента Хари Гитис, който е приятел на Никълсън.
 Оригиналният сценарий е дълъг 300 страници.
 „Китайски квартал“ е последният филм, който Полански режисира в САЩ.
 Робърт Таун първоначално бил предвидил филмът да завършва с хепиенд. Полански обаче искал трагичен завършек и двамата спорили за това. Полански печели спора и когато филмът е преиздаден през 1999, Таун признава, че е сгрешил.
 Отначало трябвало Филип Ламбро да пише музиката към филма, но продуцентът Робърт Евънс не я харесва и наема Джери Голдсмит, който за 10 дена пише и записва новата филмова музика.
 Продуцентът Робърт Евънс искал Джейн Фонда да играе ролята на Евелин Мълрей, но Роман Полански настоявал за Фей Дънауей.

Източници

Външни препратки 
 
 
 „Китайски квартал“ в Rotten Tomatoes

Филми на Роман Полански
Филми от 1974 година
Американски криминални трилъри
К
Филми, носители на „Оскар“ за най-добър оригинален сценарий
Носители на Златен глобус за най-добър филм - драма
Филми носители на Златен глобус за най-добра режисура